
Змястоўная структура рэчыўных вобразаў у беларускіх чарадзейных казках

Артыкул з’яўляецца спробай вызначыць магчымую структуру асобных відаў мастацкіх вобразаў – персанажаў, локусаў (вобразаў прасторы) і рэчаў – на  матэрыяле беларускіх чарадзейных казак. Перш за ўсё трэба сказаць аб тым, чаму мы разглядаем структуру менавіта гэтых відаў вобразаў, а не літаратурнага мастацкага вобраза ўвогуле. Справа ў тым, што мы хацелі б размежаваць названыя вышэй віды вобразаў і вобразы-тропы. Думка аб падобным размежаванні  амаль не сустракаецца ў літаратуразнаўчых працах, мы ж мяркуем, што названыя дзве групы відаў вобразаў адрозніваюцца па сваёй сутнасці вельмі істотна. Па-першае, мы б назвалі вобразы-тропы “слоўнымі вобразамі”, бо яны прысутнічаюць толькі ў слоўнай форме, у прыгожым пісьменстве. А вось вобразы персанажаў, локусаў і рэчаў ёсць таксама ў жывапісе, у скульптуры,  аб’екты ж архітэктуры, увогуле,  і ёсць увасобленыя вобразы-локусы. Такім чынам гэтыя тры віды вобразаў магчыма назваць абагулена – “рэчыўнымі”, таму што гэта вобразы, суаднесеныя з канкрэтнымі аб’ектамі рэчаіснасці, якія магчыма ўспымаць органамі пачуцця – жывымі істотамі, аб’ектамі прыроды, збудаваннямі, прадметамі. Па-другое, слоўныя і рэчыўныя вобразы адрозніваюцца тым, што апошнія ўвасабляюць адзінкавыя, адасобленыя аб’екты, а вобразы-тропы звычайна маюць дачыненне адразу да некалькіх з’яў. Напрыклад, эпітэт аб’ядноўвае ў сабе пэўную характарыстыку і абавязковую сувязь з тым, да чаго гэтая характарыстыка прыкладаецца. У вобразаў жа персанажаў, локусаў і рэчаў сувязь з іншымі вобразамі і паняццямі ў тэксце неабавязковая. І трэцяе адрозненне паміж дзвюма названымі групамі вобразаў, на нашу думку, заключаецца ў тым, што рэчыўныя вобразы менш звязаны са сваёй слоўнай абалонкай. Калі замяніць словы ў метафары – атрымаецца зусім іншая метафара (ці ўвогуле бязглуздзіца). А вось, скажам, у персанажаў галоўнае  не слова, якім яны названы (гэта ўмоўнасць), а функцыі, якія яны выконваюць, і характарыстыкі, якімі валодаюць. Ім магчыма даць іншае імя,  а іх усё роўна магчыма будзе пазнаць.


Зыходзячы з выкладзенай вышэй устаноўкі мы звяртаемся да аналізу структуры рэчыўных вобразаў.      

Структура (паводле Тлумачальнага слоўніка беларускай літаратурнай мовы) – “узаемаразмяшчэнне і сувязь састаўных частак аб’екта, якія забяспечваюць яго цэласнасць; будова” [1, 631]. Паняцце структуры цесна звязана з паняццем  сістэмы. Паводле Вялікага энцыклапедычнага слоўніка: “Структура – агульны, адносна ўстойлівы, зменлівы ў прасторы і ў часе спосаб сувязі ўнутраных частак і адносін сістэмы” [2, 805]. Сістэма ж, у сваю чаргу, гэта – “спалучэнне заканамерна звязаных паміж сабой элементаў (прадметаў, з’яў, ведаў і пад.), якія складаюць нешта цэласнае, адзінае” [1, 599]. Трэба таксама адзначыць, што “пры структуралісцкім падыходзе, калі цэнтральным аказваецца паняцце структуры,  яно фактычна выступае прыкладна з тым жа зместам, з якім выступае паняцце “сістэмы” [2, 805]. Значыць, паняцці структуры і сістэмы  можна часам атаясамліваць паміж сабой. У такім разе, магчыма прыняць  наступнае рабочае вызначэнне: структура –  сукупнасць кампанентаў, пэўным чынам звязаных паміж сабой. 

Пры вывучэнні структуры вобраза трэба адказаць на наступныя пытанні: з якіх элементаў складаецца вобраз (што будзе сістэмай кампанентаў вобраза) і якім чынам элементы звязаны і суаднесены паміж сабой. У дадзеным артыкуле мы паспрабуем адказаць на першае пытанне.    

Нашы развагі адносна структуры мастацкага вобраза разгортваюцца ў працэсе звяртання да гісторыі дадзенага  пытання ў навуцы.

Пра структуру мастацкага вобраза, не карыстаючыся дадзенымі  тэрмінамі, пісаў яшчэ выдатны  англійскі даследчык мастацтва ХІХ ст. І. Тэн: “...Усё, што цікавіць у жывой істоце і што мы просім у мастака ўзяць з яе і ўвасобіць, – гэта яго ўнутраная ці знешняя логіка, лепш сказаць, яго будова, склад і суадносіны частак...” [3, 349]. Вывучэнне суадносін частак, на думку І. Тэна, неабходна для таго, каб вылучыць на першы план асноўную характарыстыку прадмета, а таксама яго ідэю, яго сутнасць. У гэтым і заключана асаблівасць вобраза. Яшчэ больш глыбока даследаваў структуру вобраза выдатны рускі філолаг А. Патабня. Заслугай А. Патабні з’яўляецца вылучэнне паняцця “ўнутраная форма вобраза”, пад якой ён меў на ўвазе  маляўнічасць, наяўнасць дэталяў і тропаў. Вядомыя савецкія даследчыкі літаратуры і фальклору, часта згадваючы пра структуру вобраза, не давалі азначэння паняццю. Так, акадэмік М. Храпчанка піша дастаткова агульна: “У структуры вобраза ў цесным адзінстве знаходзіцца сінтэтычнае асваенне навакольнага свету, эмацыянальныя адносіны да аб’екту творчасці, устаноўка на унутраную дасканаласць мастацкага абагульнення, яго патэнцыяльная ўражлівая сіла” [5, 79].

  Расійскае літаратуразнаўства ў асобе сваіх найбольш знакамітых прадстаўнікоў даўно схіляецца да неабходнасці вывучэння вобраза як структуры. А. Бушмін піша: “Мастацкі вобраз нельга звесці да лагічных паняццяў, але яго можна перавесці  на мову лагічных паняццяў” [6, 9]. Значыць, вобраз не ёсць фармальнае аб’яднанне кампанентаў, але яго магчыма прадставіць такім чынам. Раз’яднанне цэлага неабходна для таго, каб выявіць законы злучэння, вытлумачыць цэлае ва ўсіх яго ўнутраных і знешніх сувязях...

Навейшыя даследаванні асноўваюцца на тым, што “вобраз валодае наступнымі параметрамі: прадметнасць, сэнсавая статыка, структура” [8, 40]. Тэарэтык літаратуры С. Бройтман структуру вобраза называе “сінкрэтычнымі формамі вобраза” [9, 56], маючы рацыю, бо ў вобразе ўсе яго складнікі непадзельныя, знаходзяцца ў сінкрэтычным адзінстве, і толькі ў навуковых мэтах мы павінны раздзяліць іх і правесці аналіз кожнага паасобку. Структурай вобраза цікавіцца сучасная беларуская даследчыца В. Маслава. Яна звяртае асаблівую ўвагу на набыццё словам у мастацкім тэксце дадатковых сэнсаў, канатацый, асацыяцый, падтэкстаў, якія, разам узятыя, можна лічыць складнікамі вобраза.  Акрамя таго, яна ж указвае на актыўную ролю творцы, які аперыруе словам не толькі ў яго, так бы мовіць, слоўнікавым сэнсе, але ўносіць і дадатковыя адценні, свае адносіны да адлюстраванага матэрыялу, свае асацыяцыі [10, 63].

Паколькі даследчыкі ў цэлым недастаткова распрацавалі паняцце структуры вобраза, хоць і адзначаюць яе абавязковую наяўнасць, мы вымушаны ў многім рабіць самастойныя высновы. Галоўнае пытанне, на якое трэба адказаць, каб высветліць структуру вобраза: якія кампаненты (сэнсавае напаўненне) павінна быць у вобразе, каб ён быў менавіта вобразам, а не звычайным словам; каб слова атрымала нейкія адзінкавыя індывідуальныя семантычныя характарыстыкі, перастаўшы быць проста словам з агульнапрынятым значэннем? Карацей кажучы – якія прырашчэнні сэнсу павінны з’явіцца ў слова, каб яно стала вобразам? 

Успрыманне слова ў звычайным, немастацкім кантэксце і таго ж слова ў сістэме мастацкага твора, дзе яно напоўнілася прырашчэннямі сэнсу (стала вобразам) заўсёды рознае. Параўнаем, напрыклад, слоўнікавае ўспрыманне слова “воўк” і вобраз ваўка ў чарадзейнай казцы. У кожным з выпадкаў асацыяцыі ўзнікаюць асаблівыя. У першым: воўк –  млекакормячая жывёла, не прыручаная чалавекам, з пэўнымі прыкметамі знешнасці, тыпу афарбоўкі поўсці, прыкладнага росту. У другім – безліч разнастайных асацыяцый:  воўк – адзін з памочнікаў героя ў казцы, а таму персанаж станоўчы; існуюць розныя міфалагічныя ваўкі, тыпу ваўкоў бога Одзіна, а таксама ваўкалакі і пярэваратні, з якімі па пэўных прыкметах магчыма суаднесці казачных ваўкоў; казачны воўк ўмее размаўляць чалавечым голасам; валодае магічнымі здольнасцямі, мудрасцю і г.д. Прыкладна пра тое ж гаворыць расійскі даследчык фальклору У. Анікін, разважаючы пра розніцу паміж мастацкім вобразам і паняццем: “...у мастацкіх вобразах заўсёды ў наяўнасці змест, які выходзіць за межы паняційна-лагічнага сэнсу. У адрозненне ад паняцця ў вобразе абавязкова прысутнічае тое, што ідзе ад адчування і ўяўлення” [11, 205]. Мы ж вылучаем наступныя шляхі  прырашчэнняў сэнсу: першы звязаны з тымі знешнімі з’явамі рэчаіснасці, на якія абапіраўся аўтар (аўтары) пры стварэнні вобраза, і адносінамі самога аўтара да гэтага вобраза, ацэнкай, якую аўтар дае вобразу. Другі шлях звязаны з, так бы мовіць, патрабаваннямі, якія прад’яўляе да вобраза сам тэкст: з уключэннем вобраза ў сюжэт і функцыянаваннем вобраза ў сюжэце ў якасці канкрэтнай адзінкі, адрознай ад іншых вобразаў. Грунтуючыся на гэтым, мы вылучаем па-затэкстуальныя і ўнутрытэкстуальныя кампаненты структуры вобраза. У свой час гэтыя паняцці распрацаваў выдатны рускі даследчык ХІХ стагоддзя А. Весялоўскі, але ў адносінах да матыву ў творы. Семіотык А. Саламонік ужо ў наш час лічыць, што ў кожным слове той ці іншай мовы канцэнтруюцца некалькі тыпаў значэнняў: у прыватнасці, пазасістэмнае, і ўнутрысістэмнае [12, 48]. 

Зыходзячы з вышэйсказанага да пазатэкстуальных кампанентаў структуры вобраза мы адносім: культурна-рэчаіснасны кампанент: розныя культурныя асацыяцыі, сферы культуры (міфалогія, законы фальклорнай традыцыі, жанра, сацыяльныя, гендэрныя адносіны і г.д.) і ўвогуле рэчаіснасць паўплываюць на тэкст казкі, з’яўляюцца асновай для стварэння мастацкага вобраза; аўтарская (агульнанародна-светапоглядная) ацэнка вобраза (маецца на ўвазе калектыўны аўтар-апавядальнік), закладзеная традыцыяй. Аб’ектыўна чытач мог бы з ёю і не згадзіцца.


Да ўнутрытэкстуальных кампанентаў структуры вобраза мы адносін:
мастацкую дэталь (знешні выгляд персанажа, рысы яго характару і пад.); функцыянальна-мэтавы кампанент вобраза (кожны вобраз выконвае ў сюжэце пэўныя функцыі і мае свае мэты. Інакш кажучы, кожны вобраз для нечага патрэбны ў творы.).

Гэта самая агульная структура  вобраза, незалежна ад яго тыпу. У кожным  тыпе вобразаў (герой, локус, рэч) і ў кожным канкрэтным вобразе названыя структурныя элементы напаўняюцца розным зместам. Інакш кажучы, кожны з іх таксама з’яўляецца структурай, сістэмай нейкіх узаемазалежных кампанентаў. Разгледзім больш падрабязна кожны са структурных кампанентаў. 

1. Культурна-рэчаіснасны кампанент

 “Мастацкі вобраз – гэта абагульненне элементаў рэчаіснасці, якое аб’ктывавана ў пачуццёва-успрымаемых формах, што створаны па законах віду і жанру дадзенага мастацтва, у пэўнай індывідуальна-творчай манеры” .  [8, 40] І Прыведзенае азначэнне важнае для нас тым, што ў ім сцвярджаецца апора на рэчаіснасць пры стварэнні мастацкага вобраза. Сапраўды, мастацкі вобраз пэўным чынам суадносіцца з рэчаіснасцю. Сучасная псіхалагічная навука даказала, што чалавек не можа прыдумаць нічога, што не грунтуецца на яго свядомасці. Таму пры стварэнні мастацкага вобраза аўтар (ці мноства іх – калектыўны аўтар) пэўным чынам абапіраецца на тое, што яму вядома,  на  рэальнасць. Але чарадзейная казка не адлюстроўвае рэальнасць, а яе пераўвасабляе. Фантастычнае, таямнічае, чароўнае – аснова казкі. Прычым неабходна мець на увазе, што міф для носьбітаў міфалагічнай свядомасці – самая сапраўдная рэальнасць, у якую вераць абсалютна. Таямнічае ў казцы з’яўляецца тады, калі многія вобразы казкі адрываюцца ад свайго міфалагічнага кантэксту. Інакш кажучы, у казцы своеасабліва пераплятаецца міфалагічнае з рэальным

Апору на рэчаіснасць у мастацкім вобразе можна раздзяліць на дзве плыні: непазбежна выяўленую паўсядзённую рэальнасць (большасць персанажаў казкі маюць мужчынскі ці жаночы пол, пэўны ўзрост і г.д.) і ўплыў культурных з’яў жыцця, розных сфер культуры. Так, шырока даследавалася сувязь казкі (а значыць – і яе вобразаў) з міфалогіяй. Далей: чарадзейная казка як з’ява фальклорная падпарадкоўваецца агульным законам уласна фальклору, у прыватнасці яна  мае свае асаблівыя законы жанру, якія таксама накладваюць свой адбітак на мастацкія вобразы ў казцы.  


Такім чынам, захоўваючы ў тэксце казкі сувязь з рэальнасцю, калектыўны аўтар надае кожнаму вобразу пэўнае прырашчэнне сэнсу, якое дазваляе яго адрасатам (слухачам ці чытачам казак) суаднесці гэты вобраз з нечым, ім ужо вядомым, а значыць, закладае аснову для разумення казкі. Сувязь са з’явамі з розных сфер культуры, акрамя таго, насычае казку разнастайнымі культурнымі кодамі, надае ёй пэўныя сэнсы, робіць яе дзейсным сродкам уздзеяння на свядомасць адрасатаў. 
2. Аўтарская ацэнка

Разуменне аўтарства ў фальклоры спецыфічнае. Яшчэ М. Чарнышэўскі гаварыў, што народ дзейнічае як сукупны аўтар. “Толькі такі “аўтар”, – піша расійскі тэарэтык фальклору В. Анікін, – накладвае пячатку непаўторнасці на фальклор. Не творчасць асобнага чалавека, расказчыка, які з’яўляецца ўсяго толькі носьбітам фальклорнай традыцыі, а менавіта традыцыя ў цэлым нясе на сабе адбітак мастацкай своеасаблівасці” [11, 42]. Адно з разуменняў паняцця “аўтар” – мастак-творца, які прысутнічае ў творы як цэлым, іманентны твору. Расійскі тэарэтык літаратуры Халізеў адзначае: “Аўтар (у гэтым значэнні слова) пэўным чынам падае і асвячае рэальнасць (быццё і яго з’явы), іх асэнсоўвае і ацэньвае, выяўляючы сябе ў якасці суб’екта мастацкай дзейнасці” [14, 54]. У дачыненні да фальклору мы і можам гаварыць толькі пра такое вызначэнне, падкрэсліваючы, што іманентны твору аўтар – гэта “калектыўны аўтар”. Адносна агульнай спецыфікі суадносін мовы аўтара і мовы герояў у эпічных творах М. Бахцін пісаў: “...Словы апісання свету герояў выяўляюць рэакцыю аўтара на герояў і іх свет. Але якая б рэакцыя не пераважала, слова ў эпасе заўсёды слова аўтара, значыць, заўсёды выяўляе і рэакцыю аўтара...” [15, 12–13].

Творчасць у фальклоры ўзнікае на аснове шматразовага творчага акту. Тут, як і ў адносінах да мастацкай літаратуры, нельга абысціся без паняцця эстэтычнага ідэалу. “Мастацкі вобраз адрозніваецца тым, што ён уяўляе сабою канкрэтна-пачуццёвае адлюстраванне рэчаіснасці з пазіцый пэўнага эстэтычнага ідэалу” [16, 120]. Эстэтычны ідэал у класічнай філасофіі і філалогіі – гэта разуменне жыцця не як яно ёсць, а як павінна быць. У казках яно асабліва відавочна, таму мы і ўжываем эпітэт “казачны” для ўсяго, што асабліва прыемна для чалавека, што дорыць яму прыгажосць і шчасце. Менавіта эстэтычны ідэал робіць мастацкую структуру вобраза канцэптуальнай, працінае ўсе элементы гэтай структуры. Ідэал заўсёды персаніфікаваны ў канкрэтных вобразах, ён набывае сілу прыкладу, робіцца сродкам выхавання чалавека. Магчыма, казкі і былі такімі своеасаблівымі дапаможнікамі ў выхаванні, у якіх сцвярджаліся самыя важныя для народа маральна-этычныя і эстэтычныя каштоўнасці.

Укладаючы ў мастацкі вобраз пэўную суб’ектыўную ацэнку (у фальклоры яна традыцыйная ў адносінах да кожнага канкрэтнага вобраза, а таму ў цэлым агульная ў большасці ўдзельнікаў “калектыўнага аўтарства”), аўтар тым самым уключае гэтую ацэнку ў структуру вобраза, вымушаючы адрасатаў успрымаць пэўны вобраз пазітыўна ці негатыўна. 

3. Мэтава-функцыянальны кампанент

У сваёй працы “Марфалогія казкі” У. Проп падрабязна разглядаў ўчынкі дзеючых асоб, вызначаныя з пункту гледжання іх ролі ў развіцці дзеяння. Гэты бок дзеянняў персанажаў даследчык назваў “функцыяй”. Мы ўспамінаем пра гэты факт каб пазбегнуць магчымай блытаніны, бо ў нашым даследаванні мы таксама выкарыстоўваем тэрмін “функцыя”, але ў іншым значэнні і супастаўляем яго з тэрмінам “мэта”. Функцыі вобразаў у нашай працы – гэта нейкія статычныя з’явы, пастаянныя якасці персанажаў, локусаў, рэчаў, унутраныя асаблівасці, якія ім уласцівы (відавочна, якія праяўляюцца ў дзеяннях і станах вобразаў, служаць як бы асновай гэтых дзеянняў і станаў). А вось мэты – дынамічныя з’явы, тое, да чаго імкнецца вобраз (нават неадушаўлёны) на працягу казкі ці яе часткі, тое, чаго вобраз імкнецца дасягнуць. У Пропа функцыі – кампаненты сюжэта, нейкія сюжэтныя ўтварэнні, якія ахопліваюць некаторую частку структуры сюжэта; У нашай рабоце функцыі – гэта кампаненты структуры вобраза, стабільныя характарыстыкі вобраза, уласцівыя яму на працягу ўсяго сюжэта ці яго часткі, якія вызначаюць характар дзеянняў і стану вобраза. Напрыклад, функцыю выпрабавання можа выконваць дарыльшчык (першая функцыя дарыльшчыка па Пропу), будучы памочнік (удзячныя жывёлы сваім з’яўленнем фактычна выпрабоўваюць героя на наяўнасць розных станоўчых маральных якасцей), антыгерой (што такое двубой, як не выпрабаванне?), царэўна ці яе бацька (калі задаюць цяжкія задачы), сам галоўны герой (у двубоі з ворагам таксама выпрабоўвае яго, і пры “пазнанні” яго царэўнай – ці здолее яна яго пазнаць).

Трэба звярнуць увагу і на суадносіны паміж функцыямі і мэтамі ў казках. Адно і тое ж дзеянне ці стан вобраза можа як выяўляць яго функцыю, так і падкрэсліваць мэту. З аднаго боку, напрыклад, наяўнасць у пэўных персанажаў (Бабы-Югі, чараўніка, і г.д.) магічнай маёмасці з’яўляецца іх істотнай прыкметай, пэўным чынам характарызуе гэтыя вобразы, таксама як і спробы і магчымасці героя завалодаць гэтымі рэчамі складаюць адну з яго характарыстык як Героя. З другога боку, станы і дзеянні, звязаныя з маёмасцю, з’яўляюцца дынамічнымі, зменлівымі з’явамі, тым, да чаго імкнуцца персанажы на працягу некаторай часткі сюжэта.   

Такім чынам, кожны мастацкі вобраз у казцы выконвае свае функцыі і мае свае мэты. Аўтар для нечага прызначае кожны вобраз, і мэты з функцыямі служаць для уключэння вобраза ў структуру тэксту. 
4. Мастацкая дэталь


Мастацкая дэталь – гэта выяўленчая мастацкая падрабязнасць: элемент пейзажа, партрэта, маўлення, псіхалагізму, сюжэта. “Дэталь мастацкая – адзін са сродкаў стварэння вобраза, які дапамагае ўявіць увасоблены характар, карціну, прадмет, дзеянне, перажыванне ў іх своеасаблівасці і непаўторнасці” [8, 230]. 

На нашу думку, існуюць два тыпа мастацкіх дэталей: першыя з’яўляюцца адасобленымі кампанентамі ў тэксце, другія з’яўляюцца кампанентамі структуры паўнацэнных вобразаў. Калі першыя – гэта асобныя ўпамінанні ў тэксце нейкіх рэчаў, аб’ектаў ландшафту, людзей ці жывёл, своеасаблівыя мікравобразы, то другія – гэта элементы партрэту ці характару персанажа, знешняга выгляду локусу ці рэчы і г.д. 

Існуюць некалькі класіфікацый тыпаў мастацкіх дэталей. Напрыклад, паводле У. Кухарэнка, вылучаюцца дэталі выяўленчыя, удакладняючыя, характаралагічныя і імпліцытныя. Калі прыкласці гэтую класіфікацыю да чарадзейнай казкі, то атрымліваецца, што удакладняючыми будуць, магчыма, усе казачныя дэталі, якія з’яўляюцца адасобленымі кампанентамі ў тэксце. Выяўленчыя дэталі часцей за ўсё ўваходзяць “у якасці кампанента ў склад вобраза прыроды і вобраза знешнасці” [17, 113]. Часцей за ўсё выяўленчыя дэталі выкарыстоўваюцца ў чарадзейных казках у складзе вобразаў-персанажаў. Гэта могуць быць упамінанні частак цела персанажаў, незвычайных і звышнатуральных элементаў у іх знешнасці (у Бабы-Югі – касцяная нага, у Змея – шмат галоў, у чароўнага каня – “з наздзёр полымя ідзе” і г.д.), а таксама дэталей, якія падкрэсліваюць індывідуальнасць персанажа, вылучаюць яго з раду іншых (напрыклад, у Івана Сучкіна сына – залатыя гузікі). Характаралагічныя дэталі, ўдзельнічаюць у фарміраванні характару вобраза-персанажа. Можна прывесці наступныя прыклады характарыстык персанажаў казкі: герой не забівае жывёлу і застаецца галодным – характарыстыка маральнага боку яго асобы, ці герой выдувае ток на 10 вёрст, што паказвае яго моц. “Імпліцытная дэталь адзначае знешнюю характарыстыку з’явы, па якой угадваецца яе глыбінны сэнс” [17, 115]; асноўнае прызначэнне такога кшталту дэталі – стварэнне падтэксту. Шматлікія даследчыкі даказалі, што ў чарадзейных казках на самых розных іх узроўнях закладзены нейкі глыбінны сэнс, сакральны, філасофскі ці выхаваўчы падтэкст. Але расшыфраваць гэты падтэкст вельмі складана. 

Значыць, мастацкія дэталі могуць уваходзіць у структуру вобраза, а могуць з’яўляцца адасобленымі кампанентамі ў тэксце, мікравобразамі. У якасці кампаненту структуры вобраза яны звязаны з функцыянаваннем вобраза ў тэксце ў якасці канкрэтнай адзінкі, адрознай ад іншых вобразаў. Мастацкія дэталі надаюць вобразам індывідуальнасць і непаўторнасць, робяць іх больш яскравымі і выразнымі. 

Такім чынам, мастацкі вобраз магчыма прадставіць у выглядзе структуры – сістэмы ўзаемазвязаных кампанентаў. Мы лічым, што падобнае даследаванне неабходнае для таго, каб лепш зразумець прыроду літаратурнага (а ў далейшым, магчыма – і не толькі літаратурнага) мастацкага вобраза (а праз яго – і ўсяго мастацтва ў цэлым, бо вобраз – самая фундаментальная катэгорыя мастацтва), тэхніку яго стварэння пісьменнікам (а праз гэта – псіхалогію мастацкай творчасці). З апошнім звязана і практычная значнасць даследавання структуры вобраза – яно можа дапамагчы маладым пісьменнікам у іх творчасці, усім, хто стварае мастацкія тэксты.

